כפר דניאל

כְּפַר דָּנִיֵּאל הוא מושב שיתופי הנמצא בשפלה, בתחומי המועצה האזורית חבל מודיעין. המושב הוקם ב-9 באוקטובר 1949, ומשתייך כיום לאיחוד הקבוצות והקיבוצים. המושב נמצא כ-4 קילומטרים מדרום-מזרח לעיר לוד בתוך יער בן שמן. ממזרח לכפר דניאל נמצא המושב גמזו. ממערב לכפר דניאל נמצא הקטע המשותף של כביש 1 וכביש 6 וכן מחלף דניאל. צפונית לכפר דניאל נמצא פארק הקופים. היסטוריה כפר דניאל נקרא על שם דניאל פריש שהיה נשיא ארגון ציוני אמריקה ונפטר בשנה בה המושב נוסד. נכדו הוא פרופסור הלל פריש. תחילה נקרא המושב בֵּית חֵבֶר על שם הארגון שבו היו חברים מייסדיו. נוסד על ידי אנשי המח"ל מארצות דוברות אנגלית. המושב כפר דניאל הוקם באדמות הכפר הנטוש דאניאל (בערבית: دانيال). במסגד של הכפר היה קבר המיוחס לנביא דן. השומרונים הכירו את המקום כקברו של דן בן יעקב. הכפר נמצא בתחום הנחלה של שבט דן. התושבים המוסלמים של הכפר הערבי נמלטו ונטשו את המקום במלחמת העצמאות לאחר שהעיר לוד הקרובה נכבשה על ידי צה"ל. שטח המושב הוא כ-2,900 דונם ובשנות ה-80 של המאה ה-20 גרו בו כ-200 נפש. המושב מתבסס על גידולי שדה, מטעים, לול ורפת. לפי נתוני הלמ"ס לסוף 2021 אוכלוסיית המושב מנתה כ־683 תושבים, חלקם מתפרנס מחקלאות וחלקם בעלי מקצועות חופשיים. בשנת 1995 הוחל במקום בהליכי הפרטה וייחוס הבתים במושב השיתופי לתושבים המתגוררים בהם. בשנת 2005 החל במקום פרויקט הרחבה של כפר דניאל ובו 91 משפחות. במושב נמצא מפעל, הנהלת החברה וחנות "הצורפים" למוצרי יודאיקה וכלי נוי לבית. משנת 2023 פתוחים במתחם "הצורפים" מבשלת הבירה הישראלית ביר בזאר, ומסעדה-בית קפה בשם "Wild Bread". גלריית תמונות לקריאה נוספת כל מקום ואתר, משרד הביטחון – ההוצאה לאור והוצאת כרטא, 1978. עמוד 243 זאב וילנאי, אנציקלופדיה אריאל לידיעת הארץ, עם עובד - תרבות וחינוך 1986. עמוד 3725 מיכאל יעקובסון, סיבוב בשרידי כפרים פלסטינים בכפר דניאל וגמזו וגם שלולית חורף, בבלוג "חלון אחורי", 20 בנובמבר 2014 קישורים חיצוניים אתר האינטרנט הרשמי של כפר דניאל כפר דניאל, באתר מועצה אזורית חבל מודיעין דוד ספרא, בית חבר בשפלת לוד, דבר, 25 ביוני 1954 חפירת הצלה בכפר דניאל, "חדשות ארכיאולוגיות", גיליון 120 לשנת 2008, באתר רשות העתיקות הערות שוליים